SHBA: Studiesit punojnë intensivisht për vaksinën e gripit
Sezoni i gripit fillon zakonisht në fund të tetorit, por këtë vit mund të arrijë kulmin më herët
Organizata Botërore e Shëndetësisë pohon se afro 100 mijë vetë në gjithë botën janë diagnostikuar me gripin H1N1. Por shumë epidemiologë thonë se mundet të ketë miliona raste të pakonfirmuara. Por edhe më shumë veta në Hemisferën Veriore pritet të preken këtë vit nga virusi gjatë sezonit të gripit, megjithëse nuk është e qartë se sa i madh është kërcënimi nga ky patogjen. Andrew Pekosz është Profesor në Katedrën e Mikrobiologjisë dhe Imunologjisë në Universitetin Xhons Hopkins. Ai nënvizon se vurusi H1N1 ka disa ngjashmëri me virusin që shkaktoi epideminë e gripit në vitin 1918, dhe mendohet se preku 1 të tretën e popullsisë së botës duke shkaktuar vdekjen e mbi 50 milionë vetëve. Por studimet e tij mbi këtë lloj të ri virusi tregojnë se nuk ka shumë gjasa që virusi i ri të shfaqë të njëjtat karakteristika: Por ai paralajmëron se gripi H1N1 ka gjasa të shkaktojë pjesën më të madhe të rasteve të gripit në Hemisferën Veriore këtë vjeshtë. Çdo lloj gripi ka karakteristika të ndryshme dhe rrezikon grupe të ndryshme të popullatës. Virusi i vitit 1918 shkaktoi vdekjen e më shumë të rinjve të shëndetshëm se çdo grip tjetër. Afro gjysma e viktimave ishin 20-40 vjeç. Ky fenomen po përsëritet deri diku tani. Të moshuarit, të cilët tradicionalisht preken nga gripi, nuk janë prekur shumë nga gripi H1N1, ndoshta pasi gjatë viteve kanë siguruar një farë imuniteti. Hemisfera Veriore duhet të përgatitet për një sezon gripi më të rëndë se zakonisht, paralajmërojnë mjekët. Më shumë njerëz kanë rrezik të infektohen, prandaj edhe pritet një përqindje më e lartë rastesh të rënda dhe vdekjesh nga gripi H1N1. Por zyrtarë të shëndetësisë po i bëjnë thirrje popullatës të mos përhapë panik. Këtë radhë, ndryshe nga viti 1918, ka vaksina kundër gripit H1N1. Ata i këshillojnë njerëzit të bëjnë vaksina dhe të marrin ilaçe kundër virusit këtë vjeshtë, si dhe masat e zakonshme të higjenës dhe shëndetit vetjak. //ii